《弥陀滩》
清代·顾嗣立

船头水怪奔，船后潜蛟吼。巨石森我左，白波喷我石。

轻舟如飞梭，中容一线溜。榜人划水开，势与雷霆斗。

捩柁急就之，赑屃伸颈脰。谹然一声中，生死判清昼。

相传此惊滩，估客屡倾覆。禅家指迷途，莲花工刻镂。

双柱立中央，呼吸金石奏。回思下滩时，双瞳瞩前后。

相距一发间，避险如避臭。三老犹色变，而况僮仆陋。

南来山水乡，到处堪宿留。垂堂尚有箴，何事建溪走。

平地波澜兴，祸福巧相凑。足迹皆宿缘，平生藉天佑。

日午恶风恬，城近惊魂收。且看石上鸟，浴浪正褰噣。

作者简介：（1665—1722）清江苏长洲人，字侠君。康熙时曾预修《佩文韵府》等书。五十一年中进士，授知县，以疾归。所居秀野园，水木亭台之胜甲于吴中。喜藏书，尤耽吟咏。性豪于饮，有酒帝之称。有《秀野集》、《闾丘集》等。